Frederik Bloch Münster (KF), 2026-02-05:
Tusind tak.
I dag behandler vi denne samlings lovforslag om tildeling af indfødsret.
Det er et lovforslag, der handler om noget helt grundlæggende, nemlig hvem vi giver adgang til det danske fællesskab i sin mest forpligtende form.
Det danske statsborgerskab er ikke bare administrativt stempel, det er nøglen til stemmeret, fulde rettigheder og et livslangt medlemskab af vores nationale fællesskab.
Det er den største gave, Danmark kan give en udlænding.
Det er ikke et integrationsmiddel.
Det er ikke en mellemtid på ens rejse mod at være en del af Danmark, det er konklusionen på ens rejse.
Derfor skal vi også være meget omhyggelige som politikere med, hvem vi giver statsborgerskab til.
I Det Konservative Folkeparti mener vi ikke, at det er en menneskeret at blive dansk statsborger.
Statsborgerskab skal fortjenes.
Det skal gives til mennesker, der har vist gennem handling, adfærd og respekt for vores kultur, samfund og love, at de vil Danmark og være en del af det forpligtende fællesskab, som vores samfund bygger på.
Hvis vi slækker på kravene eller vores egen omhyggelighed, svækker vi sammenhængskraften og risikerer at sætte danske værdier under pres.
Det gjorde vi ikke for sjov.
Det gjorde vi, fordi ministeren ikke kunne garantere, at der ikke blev tildelt statsborgerskab til kriminelle udlændinge, og det problem er desværre ikke løst endnu.
Vi havde forhåbninger om, at det ville blive anderledes, da vi var med til at indgå en aftale i 2021 om, at personer, der havde begået så grov kriminalitet, at de var blevet idømt betinget eller ubetinget fængsel, ikke skal kunne få dansk statsborgerskab.
Det er et sundt princip.
Samfundet skal ikke åbne sig for mennesker, der har vist, at de ikke vil overholde vores fælles spilleregler.
Men de automatiske sletninger i Kriminalregisteret betyder fortsat, at myndighederne ikke altid kan se tidligere domme.
Sagsbehandlere kan ganske enkelt ikke tjekke ansøgere, hvis kriminaliteten ligger tilbage i tid.
Den nuværende ministers forgænger har gentagne gange erkendt, at han ikke kan garantere, at der ikke er tidligere dømte kriminelle på listen, og det kan vi selvfølgelig ikke acceptere.
Derudover er den manglende individuelle behandling af bipersoner også stærkt kritisabel, da vi allerede set, hvad der sker, når man ikke har øje for den side af sagen også.
En mand født i Sudan fik som 16-årig tildelt dansk statsborgerskab som biperson, til trods for at han allerede som 10-årig voldtog en 6-årig pige.
Efter tildelingen af dansk indfødsret som 16-årig er han blevet dømt i forbindelse med flere grove sager, herunder voldtægt af en 14-årig pige samt drab på tre ældre borgere i et boligkompleks.
Med dette lovforslag gives der indfødsret til over 1.000 bipersoner, som vi ved ufattelig lidt om, og det kan vi jo ikke stå på mål for.
Man behøver ikke et dansk statsborgerskab for at bo og arbejde i Danmark.
Men statsborgerskab er et privilegie, som forpligter begge veje.
Derfor vil vi jo gerne give indfødsret til dem, der har gjort sig umage og levet op til kravene og bevist, at de vil Danmark.
Men vi vil ikke stemme for et lovforslag, før regeringen har styr på Kriminalregisteret, kan give en reel garanti og vi får lavet en gennemgribende reform af det her område, der får strammet op.
Derfor stemmer vi gult igen, og vi ser frem til et snarligt folketingsvalg, hvor vi med vælgernes velvilje forhåbentlig kan samle et borgerligt flertal, der vil lave en grundig reform af indfødsretsområdet.